《阻雪华下》
元代·麻革

爱山久成癖，得山真隽永。太华隔风尘，五年梦幽境。

传闻十丈隔，拟扣玉仙井。雪花忽迷漫，苍巅堕昏暝。

蹇余世缘深，方外久自屏。意是希夷君，俗驾疏造请。

行行风撼林，稍稍云度岭。云间三峰面，隐约露芒颖。

初如滟滪堆，屹起势奔猛。渐如倚天剑，万仞铁花冷。

烟霞半明灭，瞬息变光景。乃知造化心，相哀亦相警。

归鞭晚匆匆，回首心耿耿。浩歌夜深寒，孤月挂峰顶。

作者简介：临晋人，字信之。隐内乡山中，日以作诗为业，教授以终。人称贻溪先生。有《贻溪集》。